alexandrainst/scandi-wiki huggingface dataset:
Snjór

Snjór er úrkoma vatns í formi kristallaðs íss, sem fallið hefur til jarðar. Hann er samsettur úr miklum fjölda óreglulegra korna, sem nefnast snjókorn. Snjór er oftast mjúkur viðkomu, enda er hann gisinn og loftríkur, nema að utanaðkomandi kraftar þjappi honum saman.

Snjókoma 

Úrkoman nefnist snjókoma og þegar hún fellur í logni og snjókornin ná að verða stór, er snjórinn laus í sér og kallast lausamjöll. Þegar rakastig snævarins er hátt og mikil samloðun er á milli kornanna verða þau mjög stór og er þá að jafnaði talað um hundslappadrífu. Slík snjókoma á sér oftast stað í mjög vægu frosti og hægum vindi eða logni. Þegar snjóar í roki er oftast talað um hríð og ef lausamjöll fer að fjúka myndast skafrenningur. Hann er algengastur þegar frost er talsvert og stífur vindur.

Oft er miðað við 35°N sem syðstu mörk snjókomu á láglendi á norðurhveli jarðar, en langt sunnan þessara marka snjóar í há fjöll, jafnvel í grennd við miðbaug. Nefna má fjallið Kilimanjaro í Tansaníu sem dæmi, en toppur þess er síþakinn snjó. Á heimskautasvæðunum er svo til öll úrkoma sem fellur snjór, en oft er þar þurrt og úrkoma mjög lítil.

Skráð heimsmet í snjókomu er á Mount Baker í Washingtonfylki í Bandaríkjunum, en þar féllu samtals 28 metrar af snjó á eins árs tímabili 1998 – 1999. Fyrra skráð met var á Mount Rainier í sama fylki, 25 metrar á einu ári, 1971 – 1972. Mesta sólarhringssnjókoma sem mælst hefur var við Silver Lake í Kaliforníu en þá mældust 1,93 metrar á einum sólarhring. Það gerðist 1921.

Snjór í tómstundum og í umferðinni 

Snjór er að jafnaði kærkominn börnum og þeim sem hafa gaman af ýmsum vetraríþróttum, svo sem skíðamennsku, snjósleðasporti eða jeppamennsku. Á hinn bóginn getur snjór verið varhugaverður í umferðinni, hvort sem fólk er akandi eða gangandi. Snjónum fylgir þung færð, hálka og oft lélegt skyggni og geta þessar aðstæður valdið alvarlegum slysum. Snjór sem safnast hefur saman í fjallshlíðum getur undir vissum kringumstæðum tekið upp á því að æða ofan hlíðarnar og myndar þá snjóflóð, en þau hafa frá því sögur hófust hrifið með sér fjölda mannslífa. Snjóflóð eru og hafa alltaf verið alltíð á Íslandi. Einnig eru þau algeng í Alpafjöllum og víðar.

Tengt efni 
 Snjóflóð
 Frost
 Skíðaíþróttir
 Snjóbretti
 Snjóhús
 Snjóplógur
 Snjótroðari

Tenglar 
* 
 
 
 Snjóvefsíða  geimferðastofnunar Bandaríkjanna.
 Útskýringar  á ýmsum íslenskum orðum yfir snjó á ensku.
 „Why do snow crystals form in such complex symmetrical shapes?“

Úrkoma
Snjór myndast að jafnaði í allmikilli hæð við þéttingu vatns í andrúmsloftinu við hitastig undir 0 °C. Eftir að smáir ískristallar hafa myndast taka þeir að loða saman og mynda hin óreglulegu snjókorn, sem falla svo til jarðar. Hægt er að framleiða snjó með sérstökum vélum og er það oft gert á skíðasvæðum þegar náttúrulega fallinn snjór er af skornum skammti.
Fourier–vörpun

Fourier-vörpun er vörpun, sem varpar falli yfir í fallagrunn sínuslaga grunnfalla, þ.e.a.s. lýsir fallinu sem línulegri samantekt sínuslaga falla. Nefnd eftir stærðfræðingnum Jean Baptiste Joseph Fourier.

Notagildi Fourier-vörpunar
Fourier-vörpunin hefur margvíslegt notagildi í vísindum s.s. í eðlisfræði, talnafræði, talningafræði, merkjafræði, líkindafræði, tölfræði, dulkóðun, hljóðtækni, sjómælingum, ljósfræði, rúmfræði og á fleiri sviðum.  (Í merkjavinnslu og skyldum greinum er hugsunarhátturinn sá að Fourier-vörpunin skipti falli upp í hina mismunandi tíðniþætti sína og skili útslagi og fasa fyrir hvern tíðniþátt.) Þetta fjölbreytta notagildi helgast af nokkrum gagnlegum eiginleikum vörpunarinnar:

 Vörpunin er línuleg og, með viðeigandi skölun, einoka. (Seinni eiginleikinn er þekktur sem setning Parsevals.)

 Vörpunin er gagntæk, og reyndar hafa andhverfa vörpunin og vörpunin sjálf mjög áþekkt form.

 Sínuslaga grunnföllin eru eiginföll deildunar. Þess vegna færir Fourier-vörpun línulegar deildajöfnur með fastastuðla yfir á form algebrískra jafna.

 Samkvæmt földunarsetningunni, jafngildir margföldun í Fourier-grunninum földun í upprunalega grunninum. Þetta er óspart notað til að flýta fyrir reikningum sem byggja á földun, s.s. stafrænum síunaraðgerðum og fleiru.

 Til er afbrigði Fourier-vörpunar til notkunar á stakræn föll af endanlegri lengd. Þá er talað um endanlega stakræna Fourier-vörpun (Discrete Fourier Transform, DFT, á ensku). Hana er hægt að framkvæma sérstaklega hratt með notkun algríma sem kallast hraðar Fourier-varpanir (Fast Fourier Transform, FFT).

Afbrigði Fourier-vörpunar

Samfelld Fourier-vörpun
Sérhvert fall f(t) með endanlega orku má tákna sem summu tvinnveldisfalla með horntíðnir ω og tvinngilt útslag F(ω):

Þetta er reyndar andhverfa samfellda Fourier-vörpunin, en sjálf Fourier-vörpunin táknar F(ω) út frá f(t). Upprunalega fallið og vörpun þess kallast Fourier-par. Sjá Samfelld Fourier-vörpun (á ensku) með frekari upplýsingum, þ.m.t. töflu yfir mikilvæg Fourier-pör, upplýsingum um eiginleika vörpunarinnar og fleira.

Fourier-raðir
Samfellda Fourier-vörpunin er í raun alhæfing eldri hugmyndar, Fourier-raðarinnar, sem er eingöngu skilgreind fyrir lotubundin (eða endanleg í tíma) föll f(x) (með lotu 2π), og setur slík föll fram sem summu raðar sínuslaga falla:

þar sem  er (tvinngilt) útslag. Fyrir raungild föll má einnig tákna Fourier-röðina svo:

þar sem an og bn eru (raungilt) útslag fyrir Fourier-röðina.

 Всё о Mathcad  

Fourier-greining
Fallafræði
Töluleg greining
Björk Guðmundsdóttir

Björk Guðmundsdóttir, best þekkt sem Björk (fædd 21. nóvember 1965 í Reykjavík) er íslenskur popptónlistarmaður, sem hefur náð alþjóðlegri hylli. Hún hóf tónlistarferil sinn með píanónámi þegar hún var ellefu ára. Ári síðar, eða 1977, kom út platan Björk þar sem hún söng meðal annars þekkt íslensk barnalög. Stuttu síðar fór pönktónlist að hafa áhrif á hana en einnig djasstónlist. Snemma á ferli sínum var hún í nokkrum pönk- og djass-fusion hljómsveitum. Árið 1983 stofnaði hún ásamt fimm öðrum hljómsveitina KUKL, sem síðan þróaðist út í hljómsveitina Sykurmolarnir. Með þeirri hljómsveit hlaut Björk fyrst heimsfrægð. Þegar Sykurmolarnir hættu árið 1992 hóf hún sólóferil og hefur á honum gefið út 10 plötur, þar af 3 safndiska og einn með tónlistinni við mynd Lars von Triers Myrkradansarinn, en hún bæði lék aðalhlutverkið og samdi tónlistina við myndina. Björk var tilnefnd til Óskarsverðlauna fyrir lagið ,,I've seen it all" úr Myrkradansaranum árið 2000. 

Björk hefur hlotið ýmis verðlaun fyrir tónlist sína, meðal annars Tónlistarverðlaun Norðurlandaráðs 1997 og nokkur Grammy-verðlaun.

Björk lét húðflúra galdrastafinn Vegvísi á vinstri handlegg sinn.

Foreldrar Bjarkar eru Guðmundur Gunnarsson (f. 1945) fyrrverandi formaður RSÍ og Hildur Rúna Hauksdóttir (1946-2018) hómopati og náttúruverndarsinni.

Plötur

Tappi Tíkarrass (1982–1984): 
 Bitið fast í vitið (1982)
 Miranda (1983)

KUKL (1983–1986): 
 Söngull (1983)
 Satt 3 (1984)
 The Eye (1984)
 KUKL í Paris 18.9.84 (1984)
 Holidays In Europe (The Naughty Nought) (1986)

Sykurmolarnir (1986–1992): 
 Life's Too Good (1988)
 Here Today, Tomorrow, Next Week! (1989)
 Stick Around For Joy (1992)
 It's-It (1992) (endurhljóðblandanir)
Annað:
 Sugarcubes Interview Disc (1988)
 The Great Crossover Potential (1998) (greatest hits)

Björk: 
 Debut (1993)
 Post (1995)
 Homogenic (1997)
 Selmasongs (2000)
 Vespertine (2001)
 Medúlla (2004)
 Drawing Restraint 9 (2005)
 Volta (2007)
 Biophilia (2011)
 Vulnicura (2015)
 Utopia (2017)
 Fossora (2022)

Annað: 
 Björk (1977)
 Gling-Gló (1990)
 Telegram (1997) (remixes)
 Greatest Hits (2002)
 Family Tree (2002)
 Live Box (2003)
 Voltaic (2008)
 Bastards (2012)

Ásamt öðrum: 
 "Ooops" (með 808 State) (1988)
 "Qmart" (með 808 State) (1988)
 "Play Dead" (titillagið úr myndinni The Young Americans) (með David Arnold) (1993)
 "My Spine" (með Evelyn Glennie) (1996)
 "Oxygen" (með Evelyn Glennie) (1996)
 "Lilith" (með Plaid) (1997)
 "I've Seen It All" (með Thom Yorke) (2000)
 "Submarine" (með Robert Wyatt) (2004)

Kvikmyndir: 
 The Juniper Tree (1990)
 Dancer in the Dark (2000)
 Drawing Restraint 9 (2005)
 Anna og skapsveiflurnar (rödd) (2007)
 The Northman (2022)

Tengt efni 
Tónlistarverðlaun Norðurlandaráðs

Tenglar 

 Vefsíða Bjarkar
 

Íslenskir tónlistarmenn
Íslenskar tónlistarkonur
Íslenskar söngkonur
Handhafar riddarakross Hinnar íslensku fálkaorðu
Íslenskar Grammy-tilnefningar
Sjálfbær þróun

Sjálfbær þróun er þróun sem mætir þörfum nútímans án þess að skerða möguleika komandi kynslóða á að mæta þörfum sínum. Slík þróun snýst um að auka efnahagsleg verðmæti um leið og gæðum náttúrunnar er viðhaldið og mannréttindi efld fyrir alla jarðarbúa til langs tíma. Markmið sjálfbærrar þróunar er að koma á sjálfbærni í samfélaginu í heild og á jörðinni. Sjálfbærni er markmið sjálfbærrar þróunar.

Sjálfbær þróun byggir á þremur meginstoðum; vistfræðilegri, félagslegri og efnahagslegri, sem eru óaðskiljanlegar og háðar hverri annarri. Hugtakið er notað í hnattrænu samhengi en ekki um einstakar einingar án samhengis við hið hnattræna. 

Stundum er talað um að eitthvað sé sjálfbært t.d. sjálfbær neysla, sjálfbær nýting náttúruauðlinda, sjálfbær framleiðsla. Þá er átt við að það styðji meira við sjálfbæra þróun en önnur sambærileg fyrirbæri. Samfélagsleg ábyrgð fyrirtækja hefur verið að ryðja sér til rúms á síðustu misserum, en markmið hennar er að stuðla að sjálfbærri þróun. 

Hugtakið „sjálfbær þróun“ kom fyrst fram um 1980, en festist í sessi með útkomu Brundtland-skýrslunnar „Sameiginleg framtíð vor“ árið 1987. Skýrslan var undanfari Heimsráðstefnu Sameinuðu þjóðanna um umhverfi og þróun í Ríó 1992.

Tilvísanir

Tenglar 
 
 Sjálfbærni.is - sjálfbærniverkefni á Austurlandi.

Sjálfbærni
Umhverfisfræði
Þyngdarhröðun

Þyngdarhröðun er hröðun sem frjáls hlutur verður fyrir í þyngdarsviði annars mun stærri hlutar, þegar þeir eru í tómarúmi. Ef hlutirnir eru hins vegar kyrrir miðað við hvorn annan er frekar talað um þyngdarkraftinn á milli þeirra. Þyngd hlutar er mælikvarði á þyngdarhröðun/-kraft. 

Þyngdarlögmál Newtons gefur þyngdarkraft F milli tveggja hluta með massa m1 og m2 og í fjarlægð r frá hvor öðrum sem

þar sem G er þyngdarfastinn og hefur nálgunargildið G = 6,67 × 10−11 N m² kg-2.
Þegar annar massinn er lítill í samanburði við hinn og nálægt yfirborði massameiri hlutarins þá er gerð sú nálgun að öll breyting á r er hlutfallslega lítil sem réttlætir að þessi jafna er oft skrifuð sem

þar sem g er kallað þyngdarhröðun hlutarins með massa m1 í þyngdarmætti massans m2 og hefur gildið

Á jörðinni hefur g meðalgildið 9,82 m/s².

Tengt efni: 

Klassísk aflfræði
Afstæðiskenningin
Þyngd

 eðlisfræði
Hröðun

Hröðun er hugtak í eðlisfræði og er hún skilgreind sem hraðabreyting á tímaeiningu. Nánar er hröðun sú hraðabreyting, sem massi (hlutur) fær á tímaeiningu vegna einhvers krafts, sem verkar á viðkomandi massa eða hlut. Tákn hröðunar er a (en: acceleration), hraði er táknaður með v (en: velocity), tími með t, kraftur með F (en: force) og massi er táknaður með m. Feitletruðu táknin eru vigrar (vektorar), en með því er átt við stærðir, sem eru stefnubundnar. Með þessum táknum verður stærðfræðileg skilgreining á hröðun (meðalhröðun) eftirfarandi:

Enn fremur gildir samkvæmt öðru lögmáli Newtons að 

en þessi skilgreining á aðeins við ef massi hlutarins helst fastur. Almenna skilgreiningin er

þar sem  er skriðþungi hlutar og þar sem bæði hraðinn og massinn eru bæði föll af tíma er hröðunin

Þegar hlutur eykur hraða sinn, þ.e. krafturinn er í sömu stefnu og hraðinn, er sagt að hann hafi jákvæða hröðun en þegar hraðinn minnkar, krafturinn er í öfuga átt við hraðann, er sagt að hann hafi neikvæða hröðun, vigurinn a er sem sagt alltaf í sömu stefnu og krafturinn, ekki sömu stefnu og hraðinn. SI-mælieining hröðunar er metrar á sekúndu, á sekúndu (m/s2). Hröðun bifreiða er yfirleitt gefin sem sá tími í sekúndum, sem það tekur að aka bílnum úr kyrrstöðu í hraðann 100 km/klst.

Sem dæmi má nota massa m sem hefur hröðun 2 m/s2 sem þýðir að fyrir hverja sekúndu sem líður eykur massinn hraða sinn um 2 m/s, þannig að hann byrjar með hraða 0 m/s, eftir 1 sekúndu er hraðinn orðinn 2 m/s, eftir 2 sekúndur er hraðinn orðinn 4 m/s og þar fram eftir götunum.

Hröðun í hringhreyfingu og gervikraftar 

Þegar hlutur ferðast eftir hringferli, þá verkar svokallaður miðsóknarkraftur á hann og hröðunin verður því í átt að miðju hringsins en ekki frá eins og gervikrafturinn miðflóttakraftur gefur til kynna, sem allir telja sig finna, þegar þeir lenda í hringhröðun. Svigkraftur jarðar (Corioliskraftur) er gervikraftur, sem ásamt miðsóknarkrafti veldur því að loft blæs rangsælis umhverfis lægðir, en réttsælis umhverfis hæðir á norðurhveli jarðar. (Þessu er öfugt farið á suðurhvelinu.)

Eðlisfræði
Vísindavefurinn

Vísindavefurinn er vefsíða sem Háskóli Íslands setti upp 29. janúar 2000 og forseti Íslands (þá Ólafur Ragnar Grímsson) opnaði. Vefurinn var hluti af verkefni háskólans „Opinn háskóli“ sem aftur var hluti af verkefni Reykjavíkurborgar í tilefni þess að hún var ein af Menningarborgum Evrópu. Vinsældir vefsins leiddu til þess að hann hélt áfram að starfa eftir að ofangreindu verkefni lauk. Á vefnum er hægt að spyrja spurninga um allt sem viðkemur vísindum og fræðum. Starfsmenn Vísindavefsins leita svo til fræðimanna á viðkomandi sviði og ritstýra svörum sem frá þeim berast. Einnig er hægt að leita í gömlum svörum með leitarvél síðunnar.

Svör
Fjöldi svara á Vísindavefnum var 11.477 í febrúar 2017. Guðrún Kvaran, prófessor emerita, er sá höfundur sem hefur svarað flestum spurningum á vefnum, alls 1.055 miðað við mars 2017. 

Oft koma tugir spurninga á dag en fleiri koma yfir vetrartímann frá nemendum í skólum landsins. Mörgum spurninganna er svarað beint með því að vísa á svör sem nú þegar má finna á vefnum.

Fjarlægð svör 
Vísindavefurinn fjarlægði 16 svör tengd geimverkfræði í nóvember 2005 eftir að höfundur þeirra var dæmdur fyrir nauðgun.

Heimsóknir 
Meðalfjöldi gesta í hverjum mánuði var um 93.000 miðað við árið 2016. Á hverjum degi eru rúmlega 3.000 svör vefsins lesinn og á einum mánuði eru svo til öll svör vefsins lesin.

Vísindamiðlun 
Vísindavefurinn hefur tekið þátt í ýmsum verkefnum í tengslum við vísindamiðlun til almennings. Má þar meðal annars nefna Háskóla unga fólksins, Háskólalestina, Vísindavöku Rannís og Vísindasmiðjuna.

Bækur 
Vísindavefurinn hefur tekið þátt í gerð þriggja bóka: Af hverju er himinninn blár?, Af hverju gjósa fjöll? og Af hverju eru jöklar og ís á jörðinni?

Af hverju er himinninn blár? Spurningar og svör af Vísindavefnum kom út árið 2003 en í henni má finna um það bil 200 svör af Vísindavefnum. Af hverju gjósa fjöll? Spurningar og svör af Vísindavefnum um eldgos kom út árið 2011 og inniheldur svör við 40 spurningum. Af hverju eru jöklar og ís á jörðinni? Spurningar af Vísindavefnum um jökla og loftslagsmál kom út árið 2015 og inniheldur svör við 45 spurningum sem Helgi Björnsson, prófessor emeritus í jöklafræði, svarar. Síðastnefndu tvær bækurnar eru barnabækur og er það Þórarinn Már Baldursson sem myndskreytir.

Staðreynda- og samfélagsvakt 
Vísindavefurinn bauð almenningi að senda inn spurningar sem vörðuðu fullyrðingar stjórnmálamanna og talsmanna stjórnmálaflokka í tilefni Alþingiskosninga sem fóru fram 29. október 2016.

Neðanmálsgreinar

Tengill
Vísindavefurinn
Fjarlægð svör Vísindavefsins 

Íslenskar vefsíður
Red Dragon

Red Dragon er skáldsaga eftir Thomas Harris, einnig er til samnefnd kvikmynd byggð á bókinni. Titillinn er fengin úr heiti listaverks eftir Willam Blake sem heitir: The Great Red Dragon and the Woman Clothed with the Sun.

Bandarískar skáldsögur
Hryllingsmyndir
Spennumyndir
Barn

Barn er ófullvaxinn einstaklingur, og er orðið yfirleitt aðeins notað um ófullvaxna menn. Yfirleitt er æviskeiði manna þannig skipt í tvennt, þannig að einstaklingurinn telst vera barn þar til hann er orðinn fullvaxinn, og telst hann þá fullorðinn. Þó er til í dæminu að rætt sé um að unglingar séu þeir einstaklingar sem eru ekki lengur börn, en eru þó ekki orðnir fullorðnir.

Ekki er til nein ákveðin skilgreining á því hvenær menn hætta að teljast börn, og fer það að miklu leyti eftir samfélögum. Á Íslandi teljast allir einstaklingar undir 18 ára aldri vera börn, en sums staðar myndu einstaklingar allt niður í 14 ára aldur teljast fullorðnir. Karlkyns barn nefnist strákur eða drengur, en kvenkyns barn stelpa eða stúlka.

Barn sem afkvæmi 
Í íslensku er orðið barn einnig notað til að lýsa því að tiltekinn einstaklingur sé afkvæmi annars einstaklings, annaðhvort karlkyns sonur hans eða kvenkyns dóttir. Þegar orðið er notað í þeim skilningi er ekki alltaf um sérstaka aldursskiptingu að ræða, þótt oftast sé orðið einnig notað um ófullvaxta einstaklinga þegar það er notað í þessari merkingu.

Ungbarn, kornabarn, hvítvoðungur eða smábarn, er mjög ungt barn, yfirleitt ekki eldra en eins til tveggja ára gamalt. Enska orðið „infant“, sem oft er notað í svipuðum skilningi, er komið af latneska orðinu infans: „getur ekki talað“, og er sú merking í samræmi við þann skilning að þegar börn hafi lært að tala séu þau ekki lengur ungbörn.

Orðið barn 
Íslenska nafnorðið barn kemur af 2. kennimynd sagnarinnar að bera, en hún fer eftir 4. hljóðskiptaröð: bera-bar-bárum-borið. Samsvarandi orð um afkvæmi mannsins eru í mörgum náskyldum málum. Gotneska var að þessu leyti alveg eins og íslenska og önnur Norðurlandamál, en í ensku hefur samsvarandi orð týnst. Í máli Hjaltlendinga var barn bjadni (orðið til úr barnit, segir Jan de Vries), og minnir á þann framburð sem tíðkaðist víða hér á landi. Skaftfellingar segja sumir barnið með rödduðu r-i og löngu a-i. Af 4. kennimynd sagnarinnar að bera, sem í forneskju hafði stofnsérhljóðið u, kemur nafnorðið bur = sonur, sömuleiðis buri eins og í tvíburi og þríburi. Orðið nýburi er einnig af þessum meiði, en fyrir eru til jóð eða ungbarn sem merkja það sama.

Tengt efni 

 Barnadauði
 Munaðarleysi
 Ungbarnadauði

 
Æviskeið manna
Ríkisstjórn

Ríkisstjórn er sú grein ríkisvaldsins sem fer með framkvæmdaréttinn og getur sett reglugerðir og er ábyrg fyrir almennum rekstri ríkisins. 

Ríkisstjórnir eru valdar á ýmsan hátt. Í Bandaríkjunum er forseti kjörinn sem æðsti maður ríkisstjórnar, hann velur svo hverjir skipa ríkisstjórnina. Ríkisstjórn Íslands er lýðræðislega kjörin þar sem hún er þingbundin hinu lýðræðislega kjörna Alþingi Íslands þó hún sé ekki kosin beint.

Stjórnskipun
Ríkisstofnanir
Ríkisstjórn Íslands

Ríkisstjórn Íslands er handhafi framkvæmdavalds í íslensku stjórnkerfi. Þegar Ísland fékk heimastjórn árið 1904 var framkvæmdavaldið flutt frá Danmörku til Íslands og segja má að þá hafi ríkisstjórn Íslands orðið til. Hannes Hafstein fór fyrir fyrstu ríkisstjórn Íslands og var reyndar eini meðlimur hennar, hann gegndi embætti Íslandsráðherra (ráðherra Íslandsmála). Síðar urðu ráðherrarnir þrír og fjölgaði þeim jafnt og þétt á 20. öldinni og mest í 12.

Núverandi ríkisstjórn
Núverandi ríkisstjórn Íslands, frá 28. nóvember 2021, er önnur ríkisstjórn Katrínar Jakobsdóttur. Vinstrihreyfingin grænt framboð, Sjálfstæðisflokkur og Framsóknarflokkur eiga aðild að ríkisstjórninni og hafa flokkarnar starfað saman frá 2017.
 Forsætisráðherra: Katrín Jakobsdóttir (V)
Fjármála- og efnahagsráðherra: Bjarni Benediktsson (D)
Innviðaráðherra: Sigurður Ingi Jóhannsson (B)
Sjávarútvegs- og landbúnaðarráðherra: Svandís Svavarsdóttir (V)
Umhverfis-, orku- og loftslagsráðherra: Guðlaugur Þór Þórðarson (D)
Utanríkis, og þróunarsamvinnuráðherra: Þórdís Kolbrún Reykfjörð Gylfadóttir (D)
Ferðamála-, viðskipta- og menningarmálaráðherra: Lilja Dögg Alfreðsdóttir (B)
Mennta- og barnamálaráðherra: Ásmundur Einar Daðason (B)
Félags- og vinnumarkaðsráðherra: Guðmundur Ingi Guðbrandsson (V)
Vísinda-, iðnaðar- og nýsköpunarráðherra: Áslaug Arna Sigurbjörnsdóttir (D)
Innanríkisráðherra: Jón Gunnarsson (D)
 Heilbrigðisráðherra: Willum Þór Þórsson (B)

Athugasemdir               
 Bókstafir í svigum tákna stjórnmálaflokk, B fyrir Framsóknarflokkinn, D fyrir Sjálfstæðisflokkinn og V fyrir Vinstrihreyfinguna - grænt framboð.

Ríkisstjórnir Íslands

Ríkisstjórnir í sambandi við Danmörku

Ríkisstjórnir Lýðveldisins

Viðreisn
Er viðreisnarstjórnin tók við völdum var fyrsti heilbrigðismálaráðherrann skipaður

Lög um Stjórnarráðið
1. janúar 1970 tóku ný lög um Stjórnarráðið gildi

Umhverfisráðuneyti

Ný lög um stjórnarráðið

Endurskipulagning efnahagmála og breytt heiti ráðuneyta

Stofnun velferðar- og innanríkisráðuneyta

Stofnun atvinnuvega- og nýsköpunarráðuneytis og umhverfis- og auðlindaráðuneytis

Innanríkisráðuneyti skipt í dómsmála og svo samgöngu- og sveitarstjórna

Uppstokkun nokkurra ráðuneyta

Heimildir
Ríkisstjórnatal af vef Stjórnarráðsins
Alþingi Æviskrár þeirra Alþingismanna sem verið hafa ráðherrar, tekið fram yfir upplýsingar úr Ríkisstjórnatali Stjórnarráðsins

Tengt efni
 Listi yfir ráðuneyti Íslands
 Forseti Alþingis
 Forsætisráðherrar á Íslandi 
 Utanríkisráðherrar á Íslandi
 Fjármálaráðherrar á Íslandi
 Ráðherrar Hagstofu Íslands
 Dómsmálaráðherrar á Íslandi
 Sjávarútvegsráðherrar á Íslandi
 Landbúnaðarráðherrar á Íslandi
 Iðnaðarráðherrar á Íslandi 
 Viðskiptaráðherrar á Íslandi
 Félagsmálaráðherrar á Íslandi
 Heilbrigðis- og tryggingamálaráðherrar á Íslandi
 Umhverfisráðherrar á Íslandi 
 Samgönguráðherrar á Íslandi
 Menntamálaráðherrar á Íslandi
 Kirkjumálaráðherrar á Íslandi

Ríkisstjórn Íslands
Óflekkað mannorð

Óflekkað mannorð er hugtak í íslenskum lögum sem skilgreint er í 5. gr. laga um kosningar til Alþingis  frá árinu 2000:
„Enginn telst hafa óflekkað mannorð sem er sekur eftir dómi um verk sem er svívirðilegt að almenningsáliti nema hann hafi fengið uppreist æru sinnar.“
„''Dómur fyrir refsivert brot hefur ekki flekkun mannorðs í för með sér nema sakborningur hafi verið fullra 18 ára að aldri er hann framdi brotið og refsing sé fjögurra mánaða fangelsi óskilorðsbundið hið minnsta eða öryggisgæsla sé dæmd.“

Störf og embætti 

Óflekkaðs mannorðs er samkvæmt íslenskum lögum krafist af öllum þeim er gegna og/eða hafa heimild til eða sækjast eftir eftirfarandi embættum og störfum. 

 Kjörgengi til Alþingis (34. gr.  stjórnarskrá lýðveldisins Íslands )
 Kjörgengi í Landsdóm (3. gr.  laga um landsdóm )
 Lögmaður (6. gr.  laga um lögmenn )
 Embætti ríkissáttasemjara (20. gr.  laga um stéttarfélög og vinnudeilur ) 
 Embætti dómara í Félagsdómi (42. gr.  laga um stéttarfélög og vinnudeilur )
 Heimild til að reka mál fyrir félagsdómi (46. gr.  laga um stéttarfélög og vinnudeilur )
 Gerðarmenn (6. gr.  laga um samningsbundna gerðardóma )
 Embætti Matsmanns (18. gr.  laga um skipti á dánarbúum o.fl. )
 Stefnuvottur (81. gr.  laga um meðferð einkamála )
 Stofnendur vátryggingafélags (14. gr.  laga um vátryggingastarfsemi )
 Stjórnarmenn í lífeyrissjóði (31. gr.   laga um skyldutryggingu lífeyrisréttinda og starfsemi lífeyrissjóða )
 Stjórnarmenn í verðbréfamiðstöð (4. gr.  laga um rafræna eignarskráningu verðbréfa )
 Stjórnarmenn í kauphöll (5. gr.  laga um starfsemi kauphalla og skipulegra tilboðsmarkaða )

 Framkvæmdarstjóri hlutafélags (7. gr.  laga um starfsemi kauphalla og skipulegra tilboðsmarkaða )
 Stjórnarmenn og forstjóri (6. gr.  laga um opinbert eftirlit með fjármálastarfsemi )
 Stjórnarmenn og framkvæmdastjóri (4. gr.  laga um innstæðutryggingar og tryggingakerfi fyrir fjárfesta )
 Kjörgengni til kosningar til Alþingis (4. gr.  laga um kosningar til Alþingis )
 Skattstjóri (85. gr.  laga um tekjuskatt og eignarskatt )
 Forseti Íslands

Tenglar 
Lög um kosningar til Alþingis  .
34. gr.  Stjórnarskrár lýðveldisins Íslands .

Lagahugtök